**Indledning**

Lad mig først sige alle jer klubledere, trænere, spillere, dommere og frivillige hos DBU Fyn tak for et godt år i 2019. Jeg har mødt og talt med mange af jer i årets løb, og når jeg oplever jeres entusiasme, er jeg i den grad fortrøstningsfuld på den fynske breddefodbolds vegne. Vel er fodbolden udfordret på forskellige parametre som fastholdelse af teenagere, dommermangel og udfordringer med at stille især 2. hold på seniorsiden i klubberne, men samtidig oplever jeg så meget energi omkring fodbolden, at jeg føler mig overbevist om at vi sammen - klubberne, dommerne og DBU Fyn - nok skal finde løsninger og nye muligheder, der sikrer en god fremtid for den fynske fodbold på alle niveauer.

2019 bød på mange højdepunkter. Der var året hvor en fynsk fodboldleder strøg hele vejen til tops og blev kåret til Årets Fodboldleder i Danmark. Stærkt! Lasse fra Hårslev. Det blev også året, hvor vi fik sat en prop i den markante medlemstilbagegang, de fynske klubber samlet set har oplevet gennem de senere år.

2019 bød også på nogle nye oplevelser. Fodboldens Kongres for alle i dansk fodbold løb af stablen for første gang med spændende indlæg og diskussioner for både bredde og eliten. Vi glæder os til at byde velkommen til Fodboldens Kongres igen i 2021. På Fyn stødte vi for første gang på begrebet Børnefodboldens Dag, hvor vi sammen med Rosengårdcentret bød alle før-skole-børn til at prøve fodboldspillet - endda i centrets velkendte gader. Fodbold tilbydes i stigende grad af klubberne til de allermindste, og det er dejligt at se, at klubberne byder dem og deres forældre indenfor og lader dem opleve glæderne ved fodbold tidligt. Det er et strategisk indsatsområde for DBU Fyn.

De frivillige i de fynske fodboldklubber er helt afgørende for, at spillere og mange flere kan få gode oplevelser på og uden for banerne igen og igen. Vi fik igen i 2019 lejlighed til at sige dem tak og hylde udvalgte af dem til Fynsk Fodbold Award, der traditionen tro også bør på fed livemusik, lækker mad og ikke mindste kolde drikkevarer fra vores gode samarbejdspartner Albani. Albani hjalp os igen desuden med at takke endnu flere af de frivillige til Frivillig Fredag på bryggeriet.

Dommerne er ligeledes et vigtigt aktiv. Desværre har vi i 2019 været udfordret på antallet af dommere. Vi mangler simpelthen dommere for at kunne hjælpe klubberne bedst muligt. Derfor satte vi i 2019 en massiv kampagne i gang for at hverve nye dommere, og den indsats fortsætter med øget kraft i 2020. Vil skal simpelthen sammen med klubberne have den udfordring løst.

Ovenstående er nedslagspunkter fra et spændende 2019, der bød på mange oplevelser. Den skriftlige beretning ”Året der gik” i fynsk fodbold giver måned for måned få et tilbageblik på flere af dem.

**Fodboldklubbens betydning**

De fynske medlemsklubbers ve og vel vil altid stå øverst på vores dagsorden. Vores frivillige og medarbejdere arbejder dagligt i fodboldklubbernes tjeneste, og alle vores prioriteringer og indsatser skal helt overordnet være afstemt med den virkelighed, som opleves i fodboldklubberne.

Vi sætter en ære i at kunne servicere klubbernes frivillige ledere og trænere på en god og professionel måde. Men vi har også behov for input fra jer. Derfor er fællesskab og samarbejde mellem klubberne og DBU Fyn vigtige nøgleord, når det handler om at få fodbolden til at blomstre lokalt, men også i forhold til at udvikle fodbolden på overordnet niveau.

Vi samarbejder i dagligdagen om rigtig mange ting og vi føler os altid taget godt imod, når vi er i kontakt med jer fodboldklubber. Vores klubrådgivere og frivillige ledere hjælper klubbernes bestyrelser med at få retning på foreningens udvikling og fremtid, og vi bruger hinanden i forhold til alle dagligdagens mange vigtige udfordringer: rekruttering af frivillige, kontakten til kommunen, uddannelse af trænere, aftaler om holdsamarbejde eller de mange andre praktiske forhold, som er vigtige for en fodboldklub.

**Børnefodbold - Strategi for bedre børnefodbold - NSV projekter Bredde - Træneren er nøglen**

Rigtig mange børn elsker fodbold. Glæden, legen, fantasien, den lette tilgængelighed. Fodbold er bare sjovt, og man kan spille overalt, blot man har en bold til rådighed.

Både aktivitetsmæssigt og holdningsmæssigt udgør børnefodbolden en central hjørnesten i vores organisation. Men samtidig er det et område, som er under stor forandring lige nu.

Forandringerne vedrører dog egentlig ikke selve spillet, som længe har ligget i rimelig faste rammer. Det, som i meget høj grad har forandret sig, er til gengæld rammerne rundt omkring børnefodbolden med en række bekymrende tendenser til følge.

Det er også vigtigt at understrege, at der p.t. sker en masse gode ting på børnefodboldområdet. For eksempel er vi midt i den massive uddannelsessatsning ”Træneren er nøglen”, som er et bærende element i DBU’s samlede nationale vision for dansk fodbold. Der er over en 10-årig periode bevilget 45 millioner kroner til bl.a. dette initiativ, som skal være med til at sikre, at endnu flere trænere end i dag gennemgår en uddannelse. Ja, faktisk er vores håb, at den kan bidrage til en kulturændring, hvor uddannelse af børne- og ungdomstrænere ganske enkelt bliver en selvfølgelighed. Der skal være prestige i at være børnetræner. Endvidere udsendes der nu træningsprogrammer til alle danske breddetrænere.

Desværre er der midt i de mange gode intentioner blevet en tendens til, at der i en meget tidlig alder introduceres et elitært mindset i børnefodbolden, hvor det handler om sammensætning af førstehold, tidligere og tidligere selektion (og dermed meget tidlig fravælgelse af en stor gruppe spillere), tidlig specialisering, ensidig fokus på sejre osv.

Presset kommer fra ambitiøse forældre. Det kommer fra ambitiøse trænere. Og det kommer også fra licensklubberne, der har stor fokus på at bringe dansk talentudvikling op på det næste niveau.

I vores iver efter at ville udvikle dansk fodbold må vi bare ikke ensidigt forfalde til at tro, at jo tidligere man overfører en elitær tankegang til børnefodbolden, jo bedre bliver det for dansk fodbold.

Man kan frygte, at målrettet træning i en meget tidlig alder kan skabe en ubalance mellem legen og kreativiteten og den strukturerede, voksenstyrede træning.

Desværre kan det være endog særdeles svært at overbevise meget ambitiøse forældre om, at alsidighed, generel fokus på motorisk udvikling og en legende tilgang til børnefodbold i virkeligheden giver de bedste spillere på den lange bane.

Derfor er der stort behov for, at vi i endnu højere grad end i dag bliver i stand til at formidle viden, indsigter og holdninger til de mange tusinde frivillige i fodboldklubberne.

Tiden er inde til at anskue børnefodbolden i et nyt perspektiv. Vi skal have børnene i centrum igen, så glæden, legen og fantasien forbliver de bærende værdier også i fremtiden.

Heldigvis har der i løbet af året været øget fokus på børnefodbolden i forskellige sammenhænge. Og det betyder faktisk, at der mellem bredden og eliten er skabt en gensidig interesse i at få skabt et fælles grundlag for udviklingen af børnefodbolden i Danmark.

Der er på nationalt plan sat et arbejde i gang med det formål at finde ”en dansk model” for den fremtidige spillerudviklingsstrategi i børnefodbolden.

Vi håber, at vi i fællesskab kan finde nogle rammer, der kan sikre en sund og tryg fremtid for børnefodbolden, en model som både bredden og eliten kan se sig selv i, og at vi efterfølgende vil være i stand til at udbrede og implementere dette i hele dansk fodbold. I sidste ende til gavn og glæde for de mange tusinde fodboldbørn. ALLE BØRN HAR VÆRDI SOM MENNESKE OG SOM SPILLER.

**Flere piger til fodbold – Strategisk indsats**

Potentialet for pigefodbold er stort. DBU Fyns strategiske indsats i 2020 handler om at lave længerevarende forløb for pigespillere i et antal klubber: De klubber der er klar og vil det på bestyrelsesniveau og har et medlemsmæssigt potentiale.

Vi investerer i en klubrådgive,r som overordnet tovholder (25 timer) + en DBU Fyn-ansat klubkoordinator (70 timer). Sidstnævnte er hands on i klubben og hjælper helt tæt med opgaver i processen – både på og uden for banen.

Klubben skal desuden selv finde én kontaktperson samt en eller flere personer, der vil indgå i en arbejdsgruppe omkring processen.

**Voksenfodbold**

For at holde momentum i hele indsatsen omkring motionsfodbolden blev Bevæg Dig For Livet-fodboldsamarbejdet med DIF og DGI forlænget for yderligere tre år.

Satsningen er bl.a. sket gennem initiativet ”Fodbold Fitness”, der nu findes i op mod 400 klubber landet over.

Den nye samarbejdsaftale har særligt fokus på at give den bedst mulige hjælp til klubber, der har eller gerne vil have Fodbold Fitness eller Motionsfodbold på deres program. Og med nøgleord som sundt, sjovt og socialt.

Bag den overordnede Bevæg dig for livet-vision står det største danske idrætspolitiske samarbejde nogensinde. Målet er, at 75 procent af danskerne skal være fysisk aktive i 2025, og at 50 procent skal være det i en idrætsforening.

Vi har en stærk tro på, at vi med Fodbold Fitness og motionsfodbold har de aktivitetskoncepter, som vi skal bruge for at udvikle fodboldklubberne til at kunne tiltrække endnu flere voksne danskere. Samtidig med at vi udvikler på de traditionelle turneringer for at sikre bedst mulig deltagelse og matchning.

**Frivillighed**

Vi lever i en kompleks tid med mange valg og midlertidige fællesskaber. Som et modsvar skaber fodbolden og foreningslivet sammenhængskraft og grundlag for varige sociale relationer.

Frivilligheden er altafgørende i vores hverdag. Uden frivillighed ingen fodboldklubber. Ingen til at træne børnene. Ingen til at planlægge turneringskampene. Ingen til at stå i cafeteriet. Ingen til at kridte banerne. Ingen til at skaffe penge til klubkassen.

Vores tal viser som tidligere nævnt, at der findes ca. 126.000 aktive frivillige trænere og ledere i dansk fodbold. Det er jo et rigtig højt tal. Og der er ingen tvivl om, at vi som idrætsgren har rigtig mange mennesker, som udfører frivilligt arbejde.

Det er dog samtidig vigtigt at sende det signal, at hvis de mange ildsjæle fortsat skal have energi, motivation og overskud til at yde en frivillig indsats, så kræver det helt grundlæggende, at klubberne får den nødvendige anerkendelse, støtte og opbakning.

For frivilligt arbejde er ingen selvfølge.

I vores fodboldklubber bliver der først og fremmest spillet en masse fodbold. Men det er også her, at folk mødes på kryds og tværs, nye venskaber og fællesskaber bliver skabt, og så er klubberne helt generelt med til at skabe gode, levende og attraktive lokalsamfund.

Det er også i fodboldklubben, at tusindvis af frivillige og ulønnede trænerne skaber en enorm kollektiv værdi. Tre dage om ugen bruger de typisk to-tre timer af deres fritid på at opdrage børn og unge, lære dem at give plads til hinanden, træne dem i at forstå kollektive beskeder, være ihærdige, ikke at bukke under i selvmedlidenhed, tage ansvar, være gode kammerater, møde til tiden osv. Lidt flot sagt er disse trænere med til at styrke demokratiet og opfostre et stort antal gode samfundsborgere, til gavn og glæde for alle os andre.

Denne værdi er også noget, som politikerne er opmærksomme på. Derfor bliver fodboldklubberne, og idrætsforeningerne i det hele taget, også fremhævet som et redskab, der kan løfte samfundsmæssige opgaver

Som beskrevet oven for er det noget som vores foreninger bidrager til som det naturligste i verden. Det ligger i foreningslivets DNA og også i vores som forbund, at vi påtager os et samfundsansvar. Det har vi altid gjort.

Men for at frivilligheden kan lykkes, så skal politikerne først og fremmest sikre, at der rent faktisk er velfungerende foreninger med ressourcestærke frivillige, som helt grundlæggende er i stand til at påtage sig disse opgaver.

At der er den nødvendige støtte til dem, der skal støtte. For det er ikke en selvfølgelighed, at der står frivillige klar til at træne hvert eneste hold og løse de mange opgaver, der findes i en idrætsforening. Det er en udfordring, som de fleste klubber kæmper med hvert eneste år.

Men vi må bare ikke tro, at idrætsforeningernes frivillige kan løse alverdens problemer uden den nødvendige støtte. Vi skal værne om vores frivillige, så de ikke kaster håndklædet i ringen. For så er der netop ingen til at tage sig af klubben.

Derfor skal rækkefølgen være, at kommunerne som det allerførste tager medansvar for, at der i lokalsamfundene findes et robust og velfungerende foreningsliv med tidssvarende og tilstrækkelige faciliteter og frivillige, der føler sig anerkendt og respekteret. Herudfra vil der helt naturligt være grobund og overskud til at skabe værdi for ikke blot medlemmerne, men hele lokalsamfundet.

Det samme gælder internt i en fodboldklub. Eksempelvis i forhold til forældre, der udelukkende har deres eget barns trivsel i tankerne, ikke fællesskabet eller den frivilliges, for den sags skyld.

Vi hører desværre, at rigtig mange af de mange frivillige, fynske fodboldledere alt for ofte oplever, at de i stedet for ros og skulderklap må bruge en stor del af deres energi på at håndtere utilfredse forældre. Det kan være alt fra at skulle forsvare, at et barn starter en kamp på bænken, til at klubben bruger for mange penge på førsteholdet. Det dræner dem for energi.

Jeg forstår sagtens, at man ønsker det bedste for sine børn. Men træneren eller lederen er bare nødt til at se på det store billede. Han eller hun er nødt til at tage hensyn til de 20 andre børn, som er troppet op til træning eller kamp med forventningens glød i øjnene. Og min overbevisning er helt klart, at alle de frivillige fodboldledere og –trænere forsøger at give hver eneste lille fodboldspiller de bedst mulige vilkår.

Grundlæggende skal man se på det sådan, at klubberne har ansat ”eksperter” til at varetage opgaverne og foretage vurderingen. De er uddannede og dygtige til det, de gør. Derfor bør forældrene lytte til de råd, de kan give. Ligesom vi gør til skolens lærere, hvis de anbefaler at ens barn bør gå en klasse om, eller til lægen hvis man får besked om at holde en pause fra at løbe, pga. at ens knæ er ved at gå i stykker.

Det er også vigtigt at huske, at når man er frivillig fodboldleder eller -træner, så er man netop det: frivillig. Man gør det fordi, man har lyst. Fordi, man brænder for at gøre en forskel. Den ild må vi ikke slukke med brok og utilfredshed.

Vi skal sætte pris på de frivillige. De gør det for spillernes, holdets og fællesskabets skyld. Alternativet er meget værre: ingen frivillige, ingen fodbold, ingen fællesskab, ingen aktivitet. Og det er der vel ingen, der ønsker.

**Dommermangel – Strategisk indsats og nyt dommergrundkursus**

DBU Fyns bestyrelse har vedtaget, at der også i 2020 skal være en særlig indsat på dommerområdet. Vi har brug for mange flere dommere.

Målsætningen er 40 nye dommere i 2020 – heraf mindst 2 piger/kvinder. For at nå målsætningen er det vigtigt, at klubberne kontaktes personligt og involveres i rekrutteringen.

Hvis I ikke har set eller hørt det endnu, så kan jeg her fortælle jer, at dommeruddannelsen lige er blevet lavet om, så den nu indeholder mere praktik, mindre skolebænk samt noget eLearning. Den teoretiske del er nu på 2 timers eLearning som forberedelse, 14 timers undervisning samt en times eksamen og herefter afsluttes uddannelsen med at dømme 3 kampe hvor der er en vejleder med ude til kampen. Prisen bliver sat ned til 500 kroner, så det ikke bør være det, der afskrækker nogen fra at deltage. Så kære venner - tag medansvar i rekrutteringen af flere dommere, til gavn og glæde for Fynsk Fodbold.

**Tak og Tillykke**

Tillykke til Puljevindere, Oprykkere og Pokalvindere i 2019.

Tak til administrationen og vore folk i marken, der som sædvanligt har arbejdet hårdt for at understøtte fynsk fodbold.

Tak til bestyrelsen og udvalgene for godt og konstruktivt samarbejde.

Jeg ønsker jer alle et godt og spændende fodbold år i 2020. Vi ses på banerne, i klubhusene og på tribunerne.

Tak for opmærksomheden.